Suomessa hylätään 20 000 kissaa vuodessa, Suomen Eläinsuojeluyhdistysten liitto tiedottaa.

Osa hylätyistä kissoista päätyy löytöeläinten talteenottopaikkoihin, osa kuolee luontoon ja osa lopetetaan ei-toivottuina.

– Kissojen hylkääminen edelleen iso, jopa kasvava ongelma Suomessa, Suomen Eläinsuojeluyhdistysten liitto kertoo tiedotteessaan.

Liiton mukaan pakollinen tunnistusmerkintä ja omistajatietojen rekisteröinti voisivat parantaa kissojen asemaa. Tunnistusmerkintä vähentäisi merkitsemättömien pentujen myyntiä ja viestisi siitä, että kissakin on arvokas lemmikkieläin, liiton toiminnanjohtaja Maria Lindqvist sanoo.

– Kissa kärsii vähäarvoisen lemmikin maineesta. Moni ei ole valmis maksamaan kissasta mitään ja laiminlyö sen terveyden ja hoidon. Kissojen annetaan lisääntyä vapaasti ja pennuista hankkiudutaan eroon julminkin keinoin. Kun kissaan kyllästytään, se saatetaan hylätä.

Tämä Helsingin Mellunkylästä löydetty kissa vietti aikaansa Viikin löytöeläintalossa viime kesänä.­

Kadonnutta kissaa ei useinkaan etsitä löytöeläinten talteenottopaikasta, sillä eläimen omistajalta peritään hoitopäiviltä koituneet kulut. Liiton mukaan vain joka kymmenes löytökissa pääsee takaisin omaan kotiinsa.

– Kissa jätetään helposti oman onnensa nojaan, koska moni ajattelee, että uuden saa ilmaiseksi. Kun kissalla ei ole rahallista arvoa, ei omistaja välttämättä ole valmis maksamaan myöskään kissan hoidosta. Vapaana liikkuvaan kissaan ei välttämättä kiinnitetä huomiota etenkään taajaman ulkopuolella, mutta kissa ei pärjää Suomen luonnossa. Etenkin talvipakkanen aiheuttaa paleltumia ja koituu monen kissan kuolemaksi.